32002D0113
L 049/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 23 януари 2002 година
за изменение на Решение 1999/217/ЕО на Комисията относно регистъра на ароматичните вещества, използвани във или върху храни
(нотифицирано под номер С(2002) 88)
(текст от значение за ЕИП)
(2002/113/EO)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2232/96 на Европейския парламент и на Съвета от 28 октомври 1996 г. за определяне на процедура на Общността за ароматични вещества, използвани или предназначени за използване във или върху храни (1), и по-специално член 3, параграф 2 от него,
като има предвид, че
(1)
В съответствие с член 3, параграф 2 от Регламент (ЕО) № 2232/96 Комисията със своето Решение 1999/217/ЕО (2), изменено с Решение 2000/489/ЕО (3), прие регистър на ароматичните вещества, използвани в или върху храни.
(2)
Съгласно Регламент (ЕО) № 1565/2000 на Комисията от 18 юли 2000 г. за определяне на необходимите мерки за приемането на програма за оценка в приложение на Регламент (ЕО) № 2232/96 (4), нови номера, така наречените „FL номера“, следва да се дадат на всяко ароматично вещество. Освен това, всички ароматични вещества от регистъра следва да се разделят на групи от сходни вещества съгласно списъка с групи, определен в този регламент. Тази информация следва да се предостави на лицата, които пускат веществото на пазара, за да могат да изпълнят своите задължения съгласно Регламент (ЕО) № 1565/2000. Поради това регистърът на ароматичните вещества следва да включва новите FL номера и номерата на групите.
(3)
Части 1, 2 и 3 на регистъра, приложени към Решение 1999/217/ЕО, изменено с Решение 2000/489/ЕО, следва да се обединят в една част - част А, като веществата следва да се изброят съгласно техните FL номера. Част 4 на регистъра следва да се замени с текста в част Б на регистъра, приложен към настоящото решение.
(4)
Внимателната проверка на ароматичните вещества, нотифицирани от държавите-членки и посочени в Решение 1999/217/ЕО, разкри редица несъответствия в химическите номера, наименования, синоними и системни наименования и установи редица случаи, при които едни и същи вещества се явяват под различни химически наименования в регистъра. Тези несъответствия следва да се коригират. За онези несъответствия, за които не може да се вземе окончателно решение към настоящия момент, следва да се посочи поне фактът, че е възможно несъответствие.
(5)
За известен брой вещества от Решение 1999/217/ЕО, включително поверително нотифицираните вещества, някои държави-членки оттеглиха съответните си нотификации. Тези вещества следва да се заличат от регистъра. Аналогично, някои държави-членки съобщиха за нови вещества, които съгласно член 5, параграф 2 от Регламент (ЕО) № 2232/96 следва да се включат в програмата за оценка и поради това е необходимо да бъдат включени в регистъра.
(6)
Съгласно член 4, параграф 3 от Регламент (ЕО) № 2232/96, дадено вещество се заличава от регистъра, ако след оценката стане ясно, че ароматичното вещество не отговаря на общите критерии за употреба, изложени в приложението към споменатия регламент. Научният комитет по храните заключи в своите становища, представени на 26 септември 2001 г., че 4-алил-1,2-диметоксибензен (метилевгенол) и 1-алил-1,2-метоксибензен (естрагол) са генотоксични. Поради това тези вещества следва да бъдат заличени от регистъра.
(7)
Поради това Решение 1999/217/ЕО следва да бъде отменено.
(8)
Мерките, предвидени в настоящото решение, са в съответствие със становището на Постоянния комитет по храните,
ПРИЕ НАСТОЯЩОТО РЕШЕНИЕ:
Член 1
Регистърът, приложен към Решение 1999/217/ЕО, се заменя с текста в приложението към настоящото решение.
Член 2
Адресати на настоящото решение са държавите-членки.
Съставено в Брюксел на 23 януари 2002 година.